**ESITYSLISTA**

**Naarjärven suojeluyhdistys ry**

Vuosikokous Naarilassa, Naarilantie 369, Perniö
sunnuntaina 18.8.2024 klo 16.00

1 § Kokouksen avaus

2 § Todetaan kokouksen laillisuus ja päätösvaltaisuus

3 § Esityslistan hyväksyminen työjärjestykseksi

4 § Kokouksen puheenjohtajan ja sihteerin valinta

5 § Pöytäkirjantarkastajien ja ääntenlaskijoiden valinta

6 § Esitetään toimintakertomus kaudelta 1.6.2023-31.5.2024

7 § Esitetään tilit ja toiminnantarkastajien lausunto

8 § Päätetään tilinpäätöksen vahvistamisesta

9 § Päätetään vastuuvapauden myöntämisestä johtokunnalle ja muille tilivelvollisille

10 § Yhdistyksen puheenjohtajan valinta

11 § Johtokunnan jäsenten (kuusi jäsentä) valinta

12 § Toiminnantarkastajien valinta

13 § Määrätään jäsenmaksun (perusyksikön) hinta kaudelle 1.6.2024-31.5.2025

14 § Vahvistetaan toimintasuunnitelma kaudelle 1.6.2024-31.5.2025

15 § Vahvistetaan talousarvio kaudelle 1.6.2024-31.5.2025

16 § Päätetään johtokunnan esityksestä sääntöjen muuttamisesta

* valtuutetaan puheenjohtaja tekemään sääntöihin PRH:n mahdollisesti vaatimia teknisiä tarkistuksia, ml. mahdolliset tilikautta koskevat tarpeelliset muutokset

17 § Päätetään, haetaanko Traficomilta kieltoa liikkua Naarjärvellä vesikulkuneuvolla moottorivoimaa käyttäen

18 § Käsitellään sääntöjen 11 §:n sallimat asiat

19 § Keskustellaan muista jäsenkunnan esilletuomista asioista

20 § Kokouksen päättäminen

Asialistan 6 § (jäsenmaksut 13 §)

**NAARJÄRVEN SUOJELUYHDISTYS RY**

**TOIMINTAKERTOMUS KAUDELTA 1.6.2023 - 31.5.2024**

Kertomuskausi on yhdistyksen 52. tilikausi.

Yhdistyksen tarkoituksena on edistää vesiensuojelua ja pyrkiä turvaamaan Naarjärven säilyminen puhtaana. Yhdistys pyrkii myös ohjeistamaan rannan asukkaita niin, että jokainen voi nauttia muita häiritsemättä järvestä ja sen rannoista. Yhdistyksellä ei ole taloudellisia resursseja eikä suoraa määräysvaltaakaan järven tilan muunlaiseen kohentamiseen kuin informaation jakamiseen ja yleisen luonnonsuojelun edistämiseen jäsenkuntansa kautta.

Jäsenmäärä on 124 jäsentä 157:stä rantapaikasta (79 %). Jäsenmäärä nousi viime vuodesta kymmenellä. Jäseniä on pyydetty kertomaan yhdistyksestä naapureille ja mökkien uusille omistajille.

**Johtokunta**

Johtokuntaan ovat toimintakaudella kuuluneet vuosikokoukseen 13.8.2023 asti:

* Timo Hollmèn, puheenjohtaja
* Pekka Salomaa, varapuheenjohtaja
* Hanna-Maija Saarimaa
* Aarno Hiihtola
* Per-Erik Pehrsson
* Ari Sirkiä
* Jorma Vuoristo

Johtokunnan kokoonpano 13.8.2023 alkaen:

* Pekka Salomaa, puheenjohtaja
* Hanna-Maija Saarimaa, varapuheenjohtaja
* Mari Alijoki
* Hanna Lenkola
* Per-Erik Pehrsson
* Minnamari Tuovinen
* Jorma Vuoristo

Pirjo Lönnqvist on toiminut johtokunnan ulkopuolisena sihteerinä, rahastonhoitajana ja jäsenkirjurina kuitenkin niin, että Hanna Lenkola otti 23.8.2023 vastuun sihteerin tehtävistä.

Johtokunta on pitänyt neljä kokousta ja muutamia sähköpostikeskusteluja kauden aikana.

Toiminnantarkastajina toimivat Veijo Manninen ja Jorma Lehmusoja sekä varatoiminnantarkastajina Riitta Peltola ja Miia Salaspuro.

**Toiminta**

Vuosikokous pidettiin 13.8.2023 ja paikalla oli 36 henkilöä. Käsiteltiin vuosikokouksen sääntömääräiset asiat ja keskusteltiin siimapalpakoiden ja ulpukoiden leviämisestä rannoilla, vesikasvillisuuden leikkaamisesta, pikkujärvisimpukoista eli näkinkengistä tehdyistä havainnoista sekä raputilanteen huonoudesta. Kokoukselle esiteltiin myös Salon järvet -hanketta, johon johtokunta päätti myöhemmin osallistua kevyellä otteella mm. informaation saamiseksi.

Yhdistyksen kotisivut ovat osoitteessa [www.naarjarvi.fi](http://www.naarjarvi.fi/). Sivustoa on päivitetty ja siellä on tiedotettu ajankohtaisista asioista.

**Talous**

Kaudelle vahvistetut yksikkömaksut ovat olleet kesämökistä 10 €/v sekä Salon kaupungilta 350 €/v, Salon seurakunnalta 150 €/v ja Tieksmäki-Metola kyläyhdistykseltä 30 €/v. Vuosikokous on tehnyt päätöksen, että jäsenmaksut peritään henkilöjäseniltä joka toinen vuosi ja yhteisöiltä joka vuosi. Henkilöjäsenten jäsenmaksut laskutettiin kesällä 2023 (vuosien 2023 ja 2024 osalta).

Salon kaupungilta yhdistys sai 390 euron avustuksen.

Tilikauden 1.6.2023-31.5.2024 ylijäämä on 1 956,82 euroa €. Yhdistyksen tilillä oli kauden lopussa rahaa 9 117,49 euroa.

Nautitaan Naarjärvestä –kirjaa on jäljellä n. 55 kpl.

**Yhteistyötahot**

Yhteistyötä Naarjärven kalastusseuran kanssa on jatkettu yhteisen asian hyväksi. Ravuista ei ole havaintoja.

Naarjärven Suojeluyhdistys on toiminut yhteisöjäsenenä Vesistöklinikassa jo vuodesta 2004. Valonian kanssa on tehty yhteistyötä.

**Veden laatu**

Naarjärven veden laatu on pysynyt erittäin hyvänä. Veden ravinnepitoisuuteen on kuitenkin jatkuvasti kiinnitettävä huomiota. Tähän jokainen rannan asukas voi omalla toiminnallaan vaikuttaa esimerkiksi välttämällä pesuaineiden joutumista rantaveteen, imeyttämällä pesuvedet ja sijoittamalla käymälät tarpeellisen kauas rannasta jne. Rantakasvillisuutta poistettaessa on huomioitava, että kasvillisuus korjataan pois vedestä lisäämästä veden ravinnekuormaa.

**Veden korkeus**

Naarjärven veden korkeus on määritelty 9,35-9,40 välille. Veden korkeus on ollut normaalitasolla.

Salossa 24.6.2024

Johtokunta

Asialistan 7 §



Asialistan 14 §

**NAARJÄRVEN SUOJELUYHDISTYS RY**

**TOIMINTASUUNNITELMA KAUDELLE 1.6.2024 - 31.5.2025**

Yhdistys edistää myös tulevana toimintakautenaan sääntöjensä mukaan vesiensuojelua ja pyrkii toiminnallaan säilyttämään Naarjärven puhtaana ja virkistyskäyttöön sopivana sekä suosittuna järvenä sekä vaalimaan rantojen rauhaa siten, että järvi voisi toimia kaikkien järven asukkaiden loma- ja virkistyspaikkana.

Järven rannalla olevan mökin taloudellinen arvo on monesti suuri. Mökin ja tontin arvo riippuvat suurelta osin järven kunnosta ja puhtaudesta. Kymppi vuodessa on vähäinen panostus tuon ison arvon ylläpitoon. Vaikkei ajattelisikaan mökin myymistä tai ei mökkiä omistaisikaan, jatkuva virkistyskäyttö Naarjärvellä ja mukava lomailu ovat riippuvaisia järven kunnosta.

Johtokunta tuo vuosikokouksen keskusteluun kysymyksen polttomoottorien käytön kiellon hakemisesta Liikenne- ja viestintävirastolta nykyisen hyviä kokemuksia tuottaneen suosituksen pohjalta.

Tarkkailemme järven vedenkorkeutta säännöllisesti.

Jäsenkuntaa pyritään edelleen lisäämään. Jäsenmäärä on tällä hetkellä 124 kpl järven ranta-asukkaista (79 % / 156), joten toivommekin kaikkien jäsenten ottavan jäsenyyden puheeksi naapurinsa kanssa ja kehottamaan liittymään jäseneksi. Jäseninä on myös henkilöitä, joilla ei ole järvenrantakiinteistöä. Jäsenmaksu pyritään pitämään pienenä, jottei maksun suuruus olisi este mukaan tulolle.

Yhdistys jatkaa Vesistöklinikan yhteisöjäsenenä kuitenkaan sitoutumatta aktiiviseen toimintaan, vaan säilytetään aktiivisuutemme oman järvemme tilan turvaamiseksi. Valonian kanssa jatketaan yhteistyötä.

Yhdistys osallistuu Lounais-Suomen vesiensuojeluyhdistyksen vetämään Salon Järvet -hankkeeseen hyvin pienellä raha- ja talkoopanoksella. Hanke on valtaosin julkisrahoitteinen. Hankkeen tarkoitus on selvittää järvien nykytilaa, laatia kunnostussuunnitelmia ja edistää ympäristötietoisuutta. Naarjärven tila ei erityisesti edellyttäisi hankkeen kaltaista toimintaa, mutta sen kautta voimme saada esimerkiksi koulutusta tai informaatiota. Johtokunta päättää tarkemmin osallistumisesta hankkeen aikana.

Siimapalpakko ja ulpukka ovat levinneet järvessä. Johtokunta selvittää edelleen mahdollisuuksia torjua niitä. Yhdistykselle hankitaan kokeilumielessä erilaisia haravia kasvien irrottamiseksi juurineen järven pohjasta. Niitä lainataan halukkaille jäsenille ja kerätään kokemuksia käytöstä ja vaikutuksista.

Johtokunta jättää itselleen oikeuden toimia sääntöjen 4 §:n mukaan aina tarpeen vaatiessa ja kun asiaa ilmaantuu. Talousarvioon on tehty tuhannen euron varaus mahdolliseen selvitykseen, kampanjaan tms. toimintavuoden aikana ilmenevään tai vuosikokouksessa esille tulevaan hankkeeseen.

Salossa 24.6.2024

Johtokunta

|  |  |  |  |
| --- | --- | --- | --- |
| Asialistan15 §**Naarjärven Suojeluyhdistys ry** |  |  |  |
| **TALOUSARVIO kaudelle 2024-2025** |  |  |  |
|  |  |  |  |
| **Tulot** |  |  |  |
| Kertymä ed. kaudelta  |  |  | 9 117,49 |
| Jäsenmaksut 2023-24 |  |  |  |
|  -yhteisöt |  |  | 530,00 |
|  - mökkiläiset (x 2 vuotta) |  |  | 60,00 |
| Kirjojen maksut à 20 e |  |  | 40,00 |
| Avustukset  |  |  | 400,00 |
| *Tulot yhteensä* |  |  | 1030,00 |
| **Yhteensä** |  | **10147,5** |
|  |  |  |  |
|   |  |  |  |
| **Menot** |  |  |  |
| Ilmoituskulut |  |  | 300,00 |
| Postituskulut |  |  | 300,00 |
| Toimistotarvikkeet |  |  | 20,00 |
| Kokouskulut |  |  |  |
|  - tilavuokra |  |  | 150,00 |
|  - tarjoilut |  |  | 100,00 |
|  -muut kulut |  |  | 50,00 |
|  |  |  |  |
| Nettisivujen ylläpito |  |  | 500,00 |
| Niittokustannukset, tarvikkeet |  |  | 1000,00 |
| Varaus selvitykseen tms. |  |  | 1000,00 |
| Salon järvet -hanke |  |  | 200,00 |
|  |  |  |  |
| *Kulut yhteensä* |  |  | 3620,00 |
| Jäämä seuraavalle kaudelle |  |  | 6527,49 |
|  |  |  |  |
| **Yhteensä**  |  |  | **10147,5** |

Asialistan 16 §

**Naarjärven suojeluyhdistys ry:n säännöt**

**1. Yhdistyksen nimi ja kotipaikka.**

Yhdistyksen nimi on Naarjärven suojeluyhdistys ja sen kotipaikka on Salon kaupunki.

**2. Tarkoitus ja toiminnan laatu**

Yhdistyksen tarkoituksena on edistää vesiensuojelua ja turvata Naarjärven säilyminen puhtaana.

Tarkoituksensa toteuttamiseksi yhdistys

* pyrkii kokoamaan Naarjärven vesiensuojelusta ja käytöstä kiinnostuneet yksityiset henkilöt ja yhteisöt keskitettyyn ja yhtenäiseen toimintaan järven säilyttämiseksi puhtaana ja kelvollisena virkistys- ja kalastuskäyttöön;
* kokoaa tietoja järven tilasta ja kaikista siihen vaikuttavista tekijöistä sekä teettää tarpeen mukaan tutkimuksia em. seikkojen selvittämiseksi;
* harjoittaa tiedotus- ja neuvontatoimintaa järjestämällä erilaisia tilaisuuksia sekä julkaisemalla järveen liittyvää aineistoa eri muodoissa ja välineitä käyttäen;
* tekee esityksiä epäkohtien poistamiseksi ja
* pyrkii ehkäisemään ristiriitojen syntymistä alueensa vesiensuojelua ja -hoitoa koskevissa kysymyksissä

Yhdistys ylläpitää yhteyttä vesiensuojeluviranomaisiin, toisiin vesistöjen suojeluyhdistyksiin ja alueellisiin järjestöihin.

**3. Jäsenet**

Yhdistyksen jäseneksi voi liittyä asumisen, loma-asumisen, järven käytön tai muun syyn takia Naarjärven suojelusta ja puhtaana säilymisestä kiinnostunut luonnollinen tai oikeushenkilö.

Jäsenet hyväksyy hakemuksesta yhdistyksen hallitus.

**4. Jäsenmaksu**

Jäseniltä perittävän vuotuisen jäsenmaksun suuruudesta päättää vuosikokous. Vuosikokous voi päättää kantaa järven vaikutusalueella toimivan yleisen tai muuten tavanomaista loma-asuntoa selvästi runsaammin käytetyn uimarannan ylläpitäjältä suurempaa vuosimaksua kuin muilta jäseniltä. Jos jäsenellä on useita loma-asuntoja järven vaikutuspiirissä, jäsenmaksu on normaali jäsenmaksu kerrottuna loma-asuntojen määrällä.

**5. Hallitus**

Yhdistyksen asioita hoitaa hallitus, johon kuuluu vuosikokouksessa valitut puheenjohtaja ja 5-7 muuta varsinaista jäsentä sekä 0-3 varajäsentä. Hallituksen toimikausi on vuosikokousten välinen aika. Hallitus valitsee keskuudestaan varapuheenjohtajan sekä ottaa keskuudestaan tai ulkopuoleltaan sihteerin, rahastonhoitajan ja muut tarvittavat toimihenkilöt. Hallitus kokoontuu puheenjohtajan tai hänen estyneenä ollessaan varapuheenjohtajan kutsusta, kun he katsovat siihen olevan aihetta tai kun vähintään puolet hallituksen jäsenistä sitä vaatii. Hallitus on päätösvaltainen, kun vähintään puolet sen jäsenistä, puheenjohtaja tai varapuheenjohtaja mukaanluettuna on läsnä. Äänestykset ratkaistaan ehdottomalla ääntenenemmistöllä. Äänten mennessä tasan ratkaisee puheenjohtajan ääni, vaaleissa kuitenkin arpa.

**6. Yhdistyksen nimen kirjoittaminen**

Yhdistyksen nimen kirjoittaa hallituksen puheenjohtaja yksin tai varapuheenjohtaja yhdessä toisen hallituksen jäsenen kanssa.

**7. Tilikausi**

Yhdistyksen tilikausi on kalenterivuosi. Siirtymäkautena on tilikausi 1.6.-31.12.2025, jolloin tilikausi on seitsemän kuukauden pituinen.

**8. Yhdistyksen kokoukset**

Yhdistyksen kokoukseen voidaan osallistua hallituksen tai yhdistyksen kokouksen niin päättäessä myös postitse taikka tietoliikenneyhteyden tai muun teknisen apuvälineen avulla kokouksen aikana tai ennen kokousta. Yhdistyksen vuosikokous pidetään vuosittain hallituksen määräämänä päivänä touko-elokuussa. Yhdistyksen kokouksissa on jokaisella jäsenellä yksi ääni. Yhdistyksen kokouksen päätökseksi tulee, ellei säännöissä ole toisin määrätty, se mielipide, jota on kannattanut yli puolet annetuista äänistä. Äänten mennessä tasan ratkaisee kokouksen puheenjohtajan ääni, vaaleissa kuitenkin arpa.

**9. Yhdistyksen kokousten koollekutsuminen**

Hallituksen on kutsuttava yhdistyksen kokoukset koolle vähintään seitsemän vuorokautta ennen kokousta jäsenille sähköpostitse tai muuten sähköisesti.

**10. Vuosikokous**

Yhdistyksen vuosikokouksessa käsitellään seuraavat asiat:

1. kokouksen avaus

2. valitaan kokouksen puheenjohtaja, sihteeri, kaksi pöytäkirjantarkastajaa ja tarvittaessa kaksi ääntenlaskijaa

3. todetaan kokouksen laillisuus ja päätösvaltaisuus

4. hyväksytään kokouksen työjärjestys

5. esitetään tilinpäätös tai vuosilaskelma, vuosikertomus ja toiminnantarkastajien tai tilintarkastajien lausunto

6. päätetään tilinpäätöksen tai vuosilaskelman vahvistamisesta ja vastuuvapauden myöntämisestä hallitukselle ja muille vastuuvelvollisille

7. vahvistetaan toimintasuunnitelma, tulo- ja menoarvio sekä liittymis- ja jäsenmaksun suuruus

8. valitaan hallituksen puheenjohtaja ja muut jäsenet

9. valitaan yksi toiminnantarkastaja ja varatoiminnantarkastaja taikka yksi tilintarkastaja ja varatilintarkastaja

10. käsitellään muut kokouskutsussa mainitut asiat.

Mikäli yhdistyksen jäsen haluaa saada jonkin asian yhdistyksen vuosikokouksen käsiteltäväksi, on hänen ilmoitettava siitä kirjallisesti hallitukselle niin hyvissä ajoin, että asia voidaan sisällyttää kokouskutsuun.

**11. Sääntöjen muuttaminen ja yhdistyksen purkaminen**

Päätös sääntöjen muuttamisesta ja yhdistyksen purkamisesta on tehtävä yhdistyksen kokouksessa vähintään kolmen neljäsosan (3/4) enemmistöllä annetuista äänistä. Kokouskutsussa on mainittava sääntöjen muuttamisesta tai yhdistyksen purkamisesta. Yhdistyksen purkautuessa käytetään yhdistyksen varat yhdistyksen tarkoituksen edistämiseen purkamisesta päättävän kokouksen määräämällä tavalla. Yhdistyksen tullessa lakkautetuksi käytetään sen varat samaan tarkoitukseen.